Valsartan

**Valsartan** adolah ubek dari golongan antagonis reseptor angiotensin II. Ubek ko bakarajo maambek reseptor angiotensin II sainggo takanan darah manurun dan baguno dek pandarito takanan darah tinggi (hipertensi), gagal jantuang (*heart failure*), jo panyakik ginjal diabetik (nefropati diabetik). Valsartan tamasuak ubek kareh nan pamakaiannyo musti manyaratokan resep dokter. Valsartan tamasuak pulo dalam ubek kategori D nan aratinyo tabukti barisiko untuak janin. 

Valsartan marupokan ubek nan dipakai jo caro diminum (oral) nan babantuak tablet. Di Indonesia ubek ko tasadio dalam bantuak generik dan ado juo dalam bantuak paten jo namo dagang tanamo yaitu Diovan. Valsartan tasadio pulo dalam bantuak kombinasi jo hidroklorotiazid, amlodipin, atau sakubitril. 

Valsartan dikontraindikasikan pamakaiannyo pado urang nan hipersensitif jo kanduangan ubek ko sarato pandarito diabetes mellitus nan mamakai ubek aliskerin. Valsartan juo indak disarankan pamakaiannyo pado urang jo gangguan ati (hepar) jo gangguan ginjal manangah inggo barek. Efek sampiang nan dapek muncua antaronyo latiah, paniang, kadar potasium tinggi dalam dalam (hiperkalemia), diare, jo sakik di sandi tulang. Efek paliang barek bisa sampai gangguan ginjal, takanan darah randah, jo sambok-sambok badan (angioedema).

Valsartan alah tamasuak dalam Formularium Nasional (Fornas) nan dikaluakan Kementerian Kesehatan Indonesia. Ubek ko juo alah ditangguang dek BPJS Kesehatan jo syaraik pandarito indak dapek mamakai ubek antihipertensi golongan paambek ACE (*ACE Inhibitor*). Pado taun 2018, babarapo merek dagang valsartan dilarang paredarannyo dek BPOM RI karano bahan bakunyo ado nan tabukti tacemar *[[Nitrosodimethylamine]]* (NDMA) nan bapotensi mamicu kanker (karsionogenik) pado pamakaian jangko lamo.

## Sediaan ubek
Valsartan marupokan ubek nan dipakai jo caro diminum. Ado duo bantuak sediaan nan ado, yaitu tablet jo *oral solution*. Banntuak tablet marupokan bantuak nan acok dipakai di Indonesia. Tablet valsartan tasadio dalam dosis 40mg, 80 mg, 160 mg, inggo 320mg. Samantaro bantuak *oral solution* tasadio dalam dosis 4mg/mL. Bantuak *oral solution* ko marupokan bantuak cairan.

## Indikasi

Valsartan marupokan ubek nan dipakai untuak maubek takanan darah tinggi (hipertensi), gagal jantuang (*heart failure*), jo panyakik ginjal diabetik. Ubek ko dapek pulo manurunkan risiko kamatian pado urang jo gangguan fungsi ventikel kiri (*left ventricular dysfunction*) sasudah takanai sarangan jantuang (*heart attack*).

Pado panyakik hipetensi, ubek ko bisa manjadi ubek piliahan partamo saroman ubek antihipertensi lainnyo. Namun, Di Indonesia pado urang nan hipertensi jo Jaminan Kesehatan Nasional (JKN) BPJS hanyo buliah dapek katiko ubek antihipertensinyo indak sasuai lai di dirinyo.

## Kontraindikasi
Valsartan dikontraindikasikan pado urang diabetes melitus nan mamakai ubek aliskerin.Salain itu, ubek ko dikontraiindikasikan pulo pado urang jo gangguan ginjal. Pado urang manganduang anak baitu pulo. *Food and Drugs Administration* (FDA) mamasuakan ubek ko dalam kategori D dek efeknyo nan babahayo pado janin nan dikanduang. Ubek ko disarankan pulo untuak indak diagiah pado urang nan tangah manyusui.

## Farmakologi

Valsartan bakarajo jo manyakek karajo angiotensin II nan dapek mampasampik ukuran pambuluah darah sarato maaktivasi aldosteron, sainggo takanan darah dapek turun. Ubek ko ka takabek jo reseptor angiotensin II tipe I nan bakarajo balawanan dari angiotensin II. Salayang, karajo valsartan sarupo jo ubek golongan panyakek ACE (*angiotensin-converting enzyme).* Namun, nyatonyo babeda. Panyakek ACE bakarajo jo manyakek parubahan angiotensin I manjadi II sainggo dapek maalangi karajo lain dalam tubuah. Samantaro valsartan lansuang pado tampek lakek angiotensin II sainggo efeknyo hanyo pado nan dikandaki sarupo manurunan takanan darah, tapi karajo lain sarupo metabolisme bradikinin indak taganggu.

Valsartan masuak dalam tubuah malalui pamakaian sacaro oral (muluik). Katiko alah masuak dalam tubah, valsartan diedarkan dek protein darah. Ikatan jo protein sangaiklah arek inggo 95%. Efek alsartan dapek muncua dalam duo jam dan batahan inggo 24 jam. Valsartan ka dimetabolisme di hati nan kudian dibuang malalui kotoran (83%) jo urin (13%), jo wakatu paruah 6 jam dalam tubuah.

## Paredaran
Valsartan nan baredar di pasaran tasadio dalam bantuak generik ataupun bantuak paten, baiak hanyo barisi valsartan surang ataupun kombinasi. Valsartan nan baredar dalam bantuak kombinasi ado nan dikombinasikan jo amlodipin atau hidroklorotiazid nan baguno untuak maubek hipertensi jo terapi nan kombinasi. Kombinasi lain nan ado yaitu valsartan/sakubitril (*valsartan/sacubitril*) nan baguno untuak pandarito gagal jantuang jo fraksi ejeksi bakurang (*heart failure with reduced ejection fraction*).

### Panarikan
Pado 6 Juli 2018, *Eupopean Medicines Agency* (EMA) malakukan palarangan edar untuak valsartan tongga atau valsartan kombinasi nan baredar di Eropa inggo Kanada. Palarangan edar ko hanyo balaku untuak valsartan nan manggunokan bahan baku buatan Zhejiang Huahai Pharmaceutical Co. (ZHP) di Linhai, Cino. Hal iko dilakukan dengan pado zat aktif tasabuik takontaminasi jo N-nitrosodimetilamin (NDMA) nan karsinogenik (bapotensi mamicu kanker). Diikuti pulo jo FDA (Food and Drug Adminitration; badan ubek Amerika Serikat) untuak malarang paredarannyo. Di Indonesia, BPOM malakukan hal nan samo pulo  nan diikuti nagara-nagara lainnyo.

## Rujuakan